डायरेक्टर विजय ने अपनी अगली तमिल और तेलुगू में एक साथ बनने वाली फिल्म 'तूतक तूतक तूतिया' का ऑफर सोनू सूद को दिया तो फिल्म की कहानी और अपना किरदार सुनने के बाद सोनू को ऐसा लगा कि इस फिल्म में ऐसे सभी मसाले मौजूद हैं, जिन्हें हिंदी बॉक्स ऑफिस पर भी आसानी से कैश किया जा सकता है। कहानी : मुंबई के एक ऑफिस में एक एग्जिक्युटिव की नौकरी करने वाले कृष्ण कुमार (प्रभुदेवा) का बस एक ही सपना है कि उसकी शादी एक मॉडर्न विचारों वाली लड़की के साथ हो, लेकिन किस्मत को कुछ और ही मंजूर है। हालात कुछ ऐसे बनते हैं कि कृष्ण की शादी गांव की एक सिंपल सी लड़की देवी (तमन्ना भाटिया) के साथ होती है। शादी के बाद कृष्णा अपनी पत्नी देवी को गांव से अपने पास ले आता है, लेकिन अपनी शादी के बारे में किसी को नहीं बताता और देवी को एक अलग अपार्टमेंट में रखता है। अपार्टमेंट में रहते हुए देवी के शरीर में अचानक एक दिन एक भूत रूबी की आत्मा समा जाती है। रूबी ऐक्ट्रेस बनना चाहती थी लेकिन बन नहीं सकी। अब रूबी, देवी के शरीर में आकर अपने इस अधूरे सपने को साकार करना चाहती है। यहीं से कहानी में एंट्री होती है राज खन्ना (सोनू सूद) की जो बॉक्स ऑफिस का नंबर वन हीरो है। रूबी और राज मिलते हैं, लेकिन कृष्ण का बुरा हाल है। ऐक्टिंग : प्रभुदेवा फिल्म में लीड रोल में हैं और अपने रोल में फिट रहे। फिल्म स्टार राज खन्ना के रोल में सोनू सूद बस ठीकठाक रहे तो रूबी और देवी के किरदार में तमन्ना भटिया ने अच्छी मेहनत की है। डायरेक्शन : ऐसा लगता है डायरेक्टर विजय हिंदी, तेलुगू और तमिल में एकसाथ फिल्म बनाते वक्त हिंदी पर ज्यादा फोकस नहीं किया। यही वजह है कि फिल्म में साउथ का एक्सेंट साफ नजर आत है। कहानी में बेशक नयापन न हो, लेकिन विजय ने इसे दिलचस्प ढंग से पेश करने की कोशिश है। इंटरवल के बाद कहानी उनके हाथ से निकलती चली गई है। संगीत : फिल्म का संगीत रिलीज से पहले ही कई म्यूजिक चार्ट में टॉप फाइव में अपनी जगह बना चुका है। टाइटल सॉन्ग के अलावा रेल गड्डी गाने का फिल्मांकन भी अच्छा है। क्यों देखें : अगर आप प्रभुदेवा के फैन हैं तो फिल्म आप मिस न करें। फिल्म के गाने फिल्म का प्लस पॉइंट हैं तो वहीं तीन अलग-अलग लैंग्वेज में देवी, ऐक्ट्रेस और तूतक तूतक तूतिया टाइटल से बनी इस फिल्म में स्क्रीन पर अचानक बॉलिवुड के कुछ स्टार्स की एंट्री आपको चौंका देगी।